Taalmonument kry nuwe raad | Maroela Media
Taalmonument (Foto: Alexander Mickel)
Die Afrikaanse Taalmuseum en -monument (ATM) in die Paarl het pas 'n nuwe raad verwelkom wat deur die departement van sport, kuns en kultuur aangestel is.
Volgens die direkteur, Michael Jonas, sien die bestuur en personeel daarna uit om in noue samewerking met die raad die visie en doelstellings van 'n inklusiewe instelling teweeg te bring. "Ons bou voort op ons projekte om miskende variëteite van Afrikaans te erken en om die diversiteit van Afrikaans deur inklusiewe programme en aktiwiteite te bevorder," sê hy. "Hoewel ons 45ste verjaardagviering in 2020 deur die Covid-19-pandemie omvergewerp is, het ons goed aangepas by die nuwe uitdagings en ons virtuele voetspoor aansienlik vergroot."
Jonas sê die nege lede, van wie drie in die vorige raad gedien het, verteenwoordig 'n breë spektrum van kulturele, linguistieke, regs- en finansiële kundigheid "wat met vrug tot voordeel van die instelling aangewend sal word."
Die raadslede, wat vir drie jaar sal dien vanaf begin 2021, is adv. Jean Meiring (voorsitter), Sibongile Tsoleli (ondervoorsitter), prof. Anne-Marie Beukes, Heidi Erdmann, Jurie Saal, Lionel Adendorf, Logan Munsamy, Suren Maharaj en dr. William Langeveld.
"'n Deel van ons missie is om die ATM op gesonde en deursigtige finansiële en administratiewe beginsels te bestuur wat die instansie sal vestig as 'n leidende en gerekende rolspeler in die erfenissektor. Dit is ons taak om Afrikaans se diverse taalerfenis, kultuurhistoriese geboue en erfenisterreine te beskerm en te bevorder," sê Jonas.
Volgens hom is die instelling in 'n bevoorregte posisie om kultuur, natuur én plesier te kan vier. "Ons moet egter ook ons onmiddellike gemeenskap in ag neem en na hulle uitreik. As die Bolandse gemeenskap nie die monument as relevant beskou nie, is dit moeilik om die waarde van hierdie plek, hierdie ruimte, aan ander mense oor te dra. Gelukkig lyk dit asof die Afrikaanse Taalmonument toenemend as 'n moet-sien-toerisme-aantreklikheid deur binnelanders en buitelanders beskou word. En dit is waarop ons wil voortbou."
Die monument en museum is oop vir besoekers. Vir meer inligting oor al die beplande geleenthede, konserte en kursusse by die Taalmonument (met Covid-19 wat in gedagte gehou word), skakel 021 872 3441/863 0543, besoek www.taalmonument.co.za of volg hulle op Facebook
Solank die persone Tsoleli, Munsamy en Maharaj Afrikaanssprekend is geen problem. Indien nie, wat soek hul daar?
MM gee asb klarigheid
Hoeveel keer was julle al by die monument? Ek kan net 2 keer in 40 jaar onthou en ek bly in die Kaap.